Kõik muidugi kiruvad. et kole lugu ja mihuke jubedus, minul isiklikult on aga hea meel - mis  talv see ilma lumeta ikka on! Kurdetakse ka, et külm on. No dziisus küll, pange siis ometi rohkem riideid selga! Mul on mõlemale poisile vateeritud lumekombinesoonid varutud, suured puhvis sulejoped ja mitu paari vanaema hoole ja armastusega kootud, eri suurusjärkudes maavillaseid sokke. Pakin nad sisse nagu kubujussid ja saadan õue mängima. Pole midagi armsamat ja tervislikumat, kui nad lõpuks tuppa tulles, ninad tatised ja põsed roosad kui ladvaõunad, suurtest viltidest välja koorituna lõbusalt kuuma kakaod  lürbivad.